- Vi har hatt en betydelig økning nye kunder sammenlignet med det vi vanligvis har.

Norges største bank, DNB, måtte tåle hard kritikk fra kunder etter at de i forrige uke annonserte at de fra nyttår kommer til å ta 10 kroner i gebyr for uttak i minibank.

I sosiale medier har flere kunder uttalt at de kommer til å forlate DNB på grunn av dette.

Les også: Nå skal DNB ta betalt for alle minibankuttak

Les også: Pensjonistforbundet om DNBs nye uttaksgebyr: - Dårlig gjort å straffe de eldste

Kommunikasjonsansvarlig i Skandiabanken, Ole Bernhard Larsen. Foto: Skandiabanken

- Betydelig økning

Nå hevder Skandiabanken at de merker en økning i antall nye kunder som følge av reaksjonene mot DNB.

- Vi kan ikke oppgi hvor mange nye kunder vi har fått siden vi er et børsnotert selskap, men det jeg kan si er at vi har hatt en betydelig økning av nye kunder sammenlignet med det vi vanligvis har, sier kommunikasjonsansvarlig i Skandiabanken, Ole Bernhard Larsen, til Nettavisen.

- Det virker som at folk faktisk gjør det de sier at de skal i kommentarfeltene. Nå er det jo så enkelt å bytte bank at det er gjort på ett minutt.

Les også: Gunnar Stavrum: Gi en liten skjerv til DNBs toppsjef

- Dråpen som fikk begeret til å renne over

- Hvordan kan dere være sikre på at økningen dere opplever skyldes at DNB skal ta betalt for uttak i minibank?

- Vi er helt sikre på at det skyldes at det ble slått opp som en stor nyhet, og at det ble dråpen som fikk begeret til å renne over. Ingen oppgir noen grunn når de oppretter kundeforhold hos oss, men det er påfallende at så mange gjør det akkurat nå.

- Sterk økning

Også BN Bank sier de opplever en sterk økning i antall nye kunder. I forrige uke skal de ha fått flere nye kunder enn i noen annen uke så langt i år.

- Vi har opplevd en sterkt økning i antall brukskonto-etableringer og kortbestillinger de siste dagene, opplyser kommunikasjonsdirektør i BN Bank, Stig Tore Laugen.

Han sier at økningen ser ut til å fortsette denne uka.

Nettavisen var mandag i kontakt med pressevakten i DNB, men de kunne på nåværende tidspunkt ikke si noe om de har mistet mange kunder siden nyheten om minibankgebyret kom.

Les også: Store lånetap og milliardfall for DNB

Stikk på Facebook

I forrige sendte Skandiabanken ut både ett og to stikk til sin storkonkurrent, DNB. Først la de ut dette bildet på Facebook:

DNB svarte da med samme mynt:

- Ikke tenkt at den skulle bli fanget opp

Fredag sendte så Skandiabanken ut en SMS til sine kunder hvor de minnet om at de ikke gjør som DNB.

«Hei! Vil bare minne om at det er gebyrfritt å bruke våre kort, også i utlandet. Takk til deg som tar ut penger i butikk. God helg! Mvh oss i Skandiabanken».

- Tekstmeldingen fra oss hadde vi ikke tenkt at skulle bli fanget opp, hevder Larsen i Skandiabanken.

- Koster mye

Onsdag forklarte informasjonssjef Even Westerveld i DNB at bakgrunnen for prisøkningen er at det koster penger å drive minibanker, som blir brukt av stadig færre.

- Kontanthåndtering koster mye, blant annet på grunn av verditransport, sikkerhet og forsikring. Vi må derfor ta et lite gebyr for å opprettholde tilbudet. Men det finnes mange gratis alternativer. Det er fortsatt gratis å ta ut penger i butikkene, det er gratis å vippse og å handle varer og tjenester med kort, sa Westerveld til NTB.